Froggie

Is scannán Nollag é Froggie faoi ghníomhartha buile bheirt deartháireacha nuair a dhéantar Froggie, atá mar chuid lárnach dá saol mar shiamsóirí, a fhuadach. Is scéal é atá oiriúnach don teaghlach, faoin mbráithreachas agus faoi fhás aníos. Fadscannán neamhspleách dátheangach atá ann ina bhfuil an "áiféis agus an scigdhrámaíocht go mór chun cinn" agus a bhfuil "tógáil croí" ag baint leis. 

Fuair Fiachra agus Tadhg blaiseadh den cháil agus iad in aois a seacht mbliana nuair thugadar Froggie ar sheó teilifíse nach é Seó na mBréagán muis, le hamhrán maoithneach a chasadh. Anois agus iad fásta aníos áfach, cé chomh fada eile gur féidir leo greim a choinneáil ar bhrionglóidí a n-óige? Nuair a thagann cora cinniúnacha i saol na deartháireacha spreagtar chun beartanna buile iad. 

Bhí a chéad léiriú domhanda ag Froggie ag an 36ú bhliain de Fhleadh Scannán na Gaillimhe ar an I0 Iúil 2024. Bhí a chéad léiriú i Meiriceá ag Féile Scannán Santa Barbara i gCalifornia. Léiríodh ar an scáileán mór arís do lucht féachana ginearálta ó shin. 

Cliar
Is beirt deartháireacha a bhí mar scríbhneoirí, léiritheoirí agus stiúrthóirí an scannáin: Luke agus Jake Morgan.

Ar an gcliar bhí Seán T. Ó Meallaigh (Fiachra) agus Gearóid Kavanagh (Tadhg), Carrie Crowley, Diarmaid de Faoite, Lucia Evans, Paul Oakley Stovall, agus Eoin Ó Dubhghaill.

Glacadh
Shíl Tuairisc nach "i gcónaí a aimsíonn sé an sprioc", ach ainneoin sin "bainfidh an fadscannán seo gáire asat mar aon le hardú croí a thabhairt duit". I dtaobh na haisteoireachta de, tugann "an bheirt cheann feadhna faoin gcúram le fonn is le flosc agus is iad atá deas ar na nóimintí níos sollúnta chomh maith. Tacaíocht bhreá acu ó leithéidí Diarmaid de Faoite, Lucia Evans agus Eoin Ó Dubhghaill."

Shíl an Irish Times gur saothar garbhshnoite atá ann, ach má tá sé beagán guagach tá mealltacht doshéanta ag baint le heachtraí na gcarachtar i nGaillimh ár linne.

Léirmheasanna
 Tuairisc: "Gníomhartha gaisce is grinn le Froggie – saothar croíúil don teaghlach ar fad"

Naisc sheachtracha
 Seinnteoir TG4: Froggie
 Agallamh leis na deartháireacha Morgan (RTÉ): "Deartháireacha ealaíonta Éireannacha - Morgan Brothers"

Tagairtí

Catagóir:Scannáin na hÉireann
Catagóir:Scannáin TG4
Catagóir:Scannáin Nollag i nGaeilge
Catagóir:Scannáin Nollag
Catagóir:Scannáin Ghaeilge
Catagóir:Greann na Gaeilge
Catagóir:Scannáin Béarla
Catagóir:Scannáin 2024